b'\n_START_ARTICLE_\nRyhm\xc3\xa4teatteri\n_START_PARAGRAPH_\nRyhm\xc3\xa4teatteri on helsinkil\xc3\xa4inen ammattiteatteri, joka on perustettu vuonna 1967. Teatterilla on n\xc3\xa4ytt\xc3\xa4m\xc3\xb6 Kalliossa kev\xc3\xa4\xc3\xa4st\xc3\xa4 2007 alkaen Kino Helsingin entisiss\xc3\xa4 tiloissa Urheilutalossa  Helsinginkadun varrella. Ryhm\xc3\xa4teatteri luopui pitk\xc3\xa4aikaisesta n\xc3\xa4ytt\xc3\xa4m\xc3\xb6st\xc3\xa4\xc3\xa4n Pengerkadulla Helsingin Kalliossa kes\xc3\xa4ll\xc3\xa4 2014. Lis\xc3\xa4ksi teatterilla on kes\xc3\xa4teatteri Suomenlinnassa. Ryhm\xc3\xa4teatteri tuottaa vuosittain kolme ensi-iltaa, yhden kullekin n\xc3\xa4yt\xc3\xa4nt\xc3\xb6kaudelle. Teatterin tavoitteena on tuottaa monipuolisia, haasteellisia ja ennakkoluulottomia esityksi\xc3\xa4._NEWLINE_Toiminta alkoi Che Guevara -tuotannolla vuonna 1968. Vuonna 1969 syntyi Ryhm\xc3\xa4teatteri ry, jonka perustajaj\xc3\xa4senet olivat Petra Frey, Riitta-Liisa Helminen, Tiia Louste, Tarja Markus, Hannu Kahakorpi, Irma ja Timo Martinkauppi, Leena Uotila, Henri Kapulainen, Sirkka Hiltunen, Kim Kuusi, Ilkka Vanne ja Taisto-Bertil Orsmaa.\n_START_SECTION_\nHenkil\xc3\xb6st\xc3\xb6\n_START_PARAGRAPH_\nVuonna 2013 teatterin vakituista henkil\xc3\xb6kuntaa olivat muun muassa ohjaaja Esa Leskinen sek\xc3\xa4 n\xc3\xa4yttelij\xc3\xa4t Juha Kukkonen, Minna Suuronen ja Robin Svartstr\xc3\xb6m._NEWLINE_Aiemmin n\xc3\xa4yttelij\xc3\xa4kuntaan ovat kuuluneet mm. Pertti Sveholm ja Vesa Vierikko. Taiteellisena johtajana Leskisen rinnalla toimi pitk\xc3\xa4\xc3\xa4n Mika Myllyaho.'